नेशनल डेस्कः समान विचारों वाली पार्टियों के साथ गठबंधन में गड़बड़ी होने और कांग्रेस अध्यक्ष राहुल गांधी द्वारा उनके साथ गठबंधन करने में अधिक समय लगाने की संभावना को देखते हुए अब सोनिया गांधी इस मामले में आगे आ सकती हैं। उत्तर प्रदेश के ताजा घटनाक्रम, जहां बसपा प्रमुख मायावती बातचीत के लिए किसी भी कांग्रेस नेता को उपलब्ध नहीं हो रहीं, से चिंतित सोनिया गांधी 2004 के अपने पुराने घटनाक्रम को दोहरा सकती हैं। तब सोनिया संसदीय चुनावों से पूर्व बसपा प्रमुख मायावती के निवास तक पैदल गई थीं और वहां हड़कम्प मचा दिया था। मायावती के घर तक कार में जाने की बजाय वह अपने 10 जनपथ निवास से पैदल गईं। बाद में वह कार में राकांपा प्रमुख शरद पवार के निवास पर गईं जिन्होंने उनके नेतृत्व के खिलाफ कांग्रेस को अलविदा कहा था।